《留题洪庆观》
宋代·黄廉

隔岸山如戏狮子，背看松林闲掉尾。天际苍茫落数峰，青虬下掉黄河水。

洪涛日夜洗崖脚，容易沙洲忽生嘴。浮岚积霭增气象，因抱汤城来迤逦。

圣世封疆属乡县，令宰衙门对山起。朝看片云浮檐栋，暮雨逡巡周百里。

可怜居民老苍翠，未省劳生有尘滓。乘轺亦复愧斯人，特地邮亭解行李。

作者简介：（1034—1092）宋洪州分宁人，字夷仲。黄庠从弟。仁宗嘉祐六年进士。授宣州司理参军，治狱得情，改著作佐郎。神宗召访时务，对甚悉，累擢监察御史里行。河决京东曹村，坏田民舍，廉受诏安抚，发廪赈饥，全活甚众。哲宗元祐初为户部郎中，时陆师闵茶法为川、陕之害，廉奏罢其太甚者。官至给事中。